《漂母祠》
清代·唐仲冕

淮阴一生误在报，谓我报人人报我。解衣推食当酬恩，鸟尽弓藏竟罹祸。

王孙一饭母先哀，望报分明指祸胎。可怜觖望夷钟室，何似全身返钓台。

张韩以外功皆狗，张也辟谷韩授首。奇才感动两神人，一黄石公一漂母。

作者简介：（1753—1827）清湖南善化人，字六枳，号陶山。乾隆五十八年进士，官江苏荆溪等县知县。道光间累官陕西布政使。所至建书院，修水渠。知吴县时曾访得唐寅墓。有《岱览》、《陶山集》等。